બીજી તરફ પોલીસે તરૂણનું નિવેદન નોંધ્યું. નિવેદન સમયની તરૂણની બોડી લેંગ્વેજથી પોલીસને તરૂણ વિરુધ્ધની શંકા વધુ પ્રબળ બનવા લાગી હતી. બીજા દિવસે પી.એમનું પ્રાથમિક તારણ આવી ગયું અને સંજનીની કોઈએ ગળુ દબાવી હત્યા કરી હોવાનું ખુલ્યું. બસ પોલીસ માટે હવે હત્યારા સુધી પહોંચવા મજબૂત પુરાવાની જરૂર હતી. તરૂણની બોડી લેંગ્વેજ સતત બદલાઈ રહી હતી, બીજી તરફ સ્નિફર ડોગ તેની સામે ભસ્યા હોઈ પોલીસને શંકા હતી જ ઉપરાંત તેના હાથમાંથી મળેલી પર્ફ્યુમની સુગંધ તરૂણ જ હત્યારો હોવાની શંકા તેને અારોપ સાબિત કરતી હતી. પરંતુ પોલીસને જાણવું હતું કે તરૂણે હત્યા કેમ કરી? બીજા દિવસે તરૂણની ફેર પુછપરછ કરાઈ પણ તેણે જ હત્યા કરી હોય તેવી કોઈ કડી ન મળી. સજનીના માતા-પિતાએ પણ હજુ સુધી કોઈ શંકા વ્યક્ત કરી ન હતી. ઉપરાંત, લૂંટ કે અન્ય કોઈ એવી ઘટના પણ ન હતી કે તરૂણ સિવાય સજનીની કોઈએ હત્યા કરી હોય. માટે તરૂણે જ હત્યા કરી હોય તેવી આશંકા સાથે પોલીસે તરૂણના નજીકના કેટલાક મિત્રોને શોધી કાઢ્યા. તેમને એક-એક કરીને પોલીસ સ્ટેશન બોલાવી પુછપરછ શરૂ કરી.